Aleksandr Grushevskiy
Aleksandr Vasilyevich Grushevskiy (1932-yil 18-avgustda tugʻilgan — 2020-yil 17-avgustda vafot etgan) — sovet shaxmatchisi, SSSR sport ustasi (1959-yil), murabbiyi. Oʻrmon melioratsiyasi muhandisi. Shaxmatchi Aleksandr Grushevskiy Toshkentning „Mehnat“ jamoasida oʻynagan. Sakkiz karra Oʻzbekiston SSR chempioni (1956-, 1958-, 1960-, 1962-yillarda — 1-oʻrin; 1953-, 1961-yillarda — 1-2-oʻrin; 1954-yilda — 1-3-oʻrin; 1955-yilda — 2-oʻrin, musobaqadan tashqari L.Shamkovich bilan oʻynagan). SSSRning XXIX chempionati yarim finalida 7-oʻrinni egallagan. 1959-yilda Toshkentda boʻlib oʻtgan Osiyo mamlakatlari I xalqaro turnirida gʻolib deb topilgan. Qolaversa, Aleksandr Grushevskiy Xodjayev xotirasiga bagʻishlab oʻtkazilgan turnirda (1978/1979-yillar) — 3-4-oʻrinlarni qoʻlga kiritgan. B.Baranov, M.Muxitdinovlar bilan birga 1958-yilda Xitoyda boʻlgan. Aleksandr Grushevskiy oʻzbek shaxmatchisi, grossmeyster, FIDE jahon chempioni (2004-yilda) Rustam Qosimjonovga murabbiylik qilgan.